Խորհրդային Միութեան փլուզումով բացատրած էինք երկրի առանցքին խախտումը։ Երբ երկու բեւեռներէն մեկը վերացաւ, աշխարհ ալ կորսնցուց իր առանցքին շուրջ դառնալու յատկութիւնը։ Հիմա Հիւսիսային, թէ Հարաւային նշանակութիւն չունի, աշխարհ կը ճօճուի միայն մէկ լարի վրայ, որուն տէրն ու տիրականը դրամն է՝ Համաշխարհային ֆինանս քափիթալը։ Ամէն ինչ դասաւորուած է անոր ագահ ու անյագ շահը բարձրացնելու համար։ Այդ նպատակին հասնելու ճանապարհին վրայ երբեք ու երբեք արժէք չեն ներկայացներ մարդու կեանքը կամ բնութիւնը։ Երկուքն ալ կարելի է առյաւէտ կեղեքել ի շահ կանանչ թղթադրամի թագաւորութեան։